作者:李白
標題:登梅岡望金陵，贈族侄高座寺僧中孚
內容:鐘山抱金陵，霸氣昔騰發。天開帝王居，海色照宮闕。群峰如逐鹿，奔走相馳突。江水九道來，雲端遙明沒。時遷大運去，龍虎勢休歇。我來屬天清，登覽窮楚越。吾宗挺禪伯，特秀鸞鳳骨。眾星羅青天，明者獨有月。冥居順生理，草木不剪伐。煙窗引薔薇，石壁老野蕨。吳風謝安屐，白足傲履襪。幾宿一下山，蕭然忘幹謁。談經演金偈，降鶴舞海雪。時聞天香來，了與世事絕。佳遊不可得，春風惜遠別。賦詩留巖屏，千載庶不滅。